ÅRSPLAN 2020/21

****

[skutabhg@frisurf.no](mailto:skutabhg@frisurf.no)

**Innhold:**

Side 3: Presentasjon av barnehagen

Side 4: Barnehagens målsetting

Side 7: Barnehagens virksomhet

Side 17: Årsplan for avdeling Dekket

Side 26: Årsplan for avdeling Styrhuset

Side 37: Tradisjoner og merkedager

1. **PRESENTASJON AV BARNEHAGEN.**

Skuta Barnehage eies og drives av Skuta samvirkeforetak SA som ble stiftet som foreldreforening høsten 1991. Fra 1989-90 eksisterte barnehagen under navnet Skrenten Barnehage i andre lokaler og med færre barn. Fra 1990-2007 befant barnehagen seg i lokaler leid av NTNU på Lerkendal. Flyttet til Rosten høsten 2007. Foreldreforeningen består av alle familier som til enhver tid har medlemskap i barnehagen.

Åpningstid: 0700-1630

Barnehagen er stengt 8. og 9. oktober, 29. januar og 18. juni (planleggingsdager), og i mellomjula.

* 1. **BARNEHAGENS STYRE.**

Foreldreforeningen velger et styre som er ansvarlig for driften av barnehagen. Barnehagens styre består av 2 representanter fra eierne, 2 representanter fra foreldrene og 1 representant fra de ansatte. Styrer for barnehagen er sekretær for styret uten stemmerett. Foreldrerådsleder kan også møte i styret.

Styret 2020/21:

Jon Fredrik Andresen: styreleder

Linda Veres: økonomiansvarlig

Caroline Winge: foreldrerep.

Katja Strømmen: foreldrerep.

Linda Svendsen: personalrep.

* 1. **PERSONALET PÅ BARNEHAGEN.**

Knut Skogstad – styrer/ped. leder.

Anne Kjerpeseth – ped. leder.

Andreas Bergström – assistent.

Mona Haugen – barne- og ungdomsarbeider.

Linda Svendsen – barnehagelærer.

Penkae Thomassen – renholder

Vikarer hentes fra PVS (Pedagogisk Vikar Sentral)

1. **BARNEHAGENS MÅLSETTING.**

De generelle målene for barnehagen styres av flere dokumenter:

- Lov Om Barnehager

- Rammeplan For Barnehagens Innhold og Oppgaver

- Barnehagens egne vedtekter

**2.1 LOV OM BARNEHAGER**

§ 1. FORMÅL:

” Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.”

§ 1a. *særlig formål:*

” Eiere av private barnehager kan i vedtektene bestemme at verdiene i loven § 1 ikke skal forankres i den kristne og humanistiske arv og tradisjon.

Private barnehager og barnehager eiet eller drevet av menigheter innen Den norske kirke kan i vedtektene fastsette særlige bestemmelser om tros- eller livssynsformål.”

Skuta Barnehage er ihht. barnehagens vedtekter livssynsnøytral.

**2.2 RAMMEPLAN FOR BARNEHAGEN**

Målet med rammeplanen er å gi styrer, pedagogiske ledere og det øvrige personalet en forpliktende ramme for planlegging, gjennomføring og vurdering av barnehagens virksomhet. Rammeplanen gir også informasjon til foreldre, eier og tilsynsmyndighet. Rammeplanen retter seg derfor mot

* barnehagens personale, som et redskap for planlegging, dokumentasjon og vurdering
* foreldre/foresatte, for å gi innsikt i barnehagens virksomhet og mulighet til medvirkning og medbestemmelse i henhold til barnehageloven § 4
* barnehageeiere, som kan fastsette retningslinjer for lokal tilpasning av rammeplanen (§ 2) og som har ansvar for at den enkelte barnehage har de nødvendige rammebetingelsene
* kommunen, som har ansvar for å føre tilsyn med at alle barnehagene i kommunen driver en tilfredsstillende pedagogisk virksomhet i samsvar med lov og forskrifter

Rammeplanen angir:

* **Forpliktende mål som barnehagen skal arbeide i retning av.**
* **Krav til kvalitet i det sosiale samspillet i hverdagen.**
* **Syv fagområder som alle barn i barnehager skal ha erfaring med i løpet av barnehageåret:**
  1. **KOMMUNIKASJON, SPRÅK OG TEKST**
  2. **KROPP, BEVEGELSE, MAT OG HELSE**
  3. **KUNST, KULTUR OG KREATIVITET**
  4. **NATUR, MILJØ OG TEKNIKK**
  5. **ETIKK, RELIGION OG FILOSOFI**
  6. **NÆRMILJØ OG SAMFUNN**
  7. **ANTALL, ROM OG FORM**

**2.3 PEDAGOGISK GRUNNSYN**

Rammeplanens krav til kvalitet i det sosiale samspillet i barnehagen er noe personalet til enhver tid må være bevisst på. Dette stiller store krav til personalet når det gjelder evaluering av arbeidet i barnehagen, og ikke minst til bevisstgjøring og refleksjon over sin egen rolle.

Å ha et pedagogisk grunnsyn innebærer å ha en bevisst og ubevisst oppfatning av hva oppdragelsen skal gå ut på, hvorfor vi mener dette, og hvordan vi mener en bør gå frem for å nå de pedagogiske målene. Å utarbeide og praktisere et felles pedagogisk grunnsyn er en langvarig prosess, og personalets arbeid med dette er gjenstand for stadig diskusjon og refleksjon.

**2.4 FORELDRESAMARBEID**

Foreldrene er våre viktigste samarbeidspartnere. Det er viktig at både foreldrene og personalet er aktive for å skape kontakt. Et godt foreldresamarbeid er av avgjørende betydning for at arbeidet vårt skal lykkes. Det er foreldrene som kjenner barna sine best og som vet hvilke ønsker de har for barna sine. Uten tilbakemeldinger og informasjon fra foreldrene kan vi vanskelig imøtekomme alle behov.

Former for foreldresamarbeid:

- Daglig henting og bringing

- Foreldremøter

- Foreldresamtaler

- Foreldrekaffe

- Andre møter og sosialt samvær

Vi ønsker at det skal være åpenhet og god kontakt også foreldrene i mellom. Skuta er avhengig av engasjerte foreldre som bryr seg, og som føler tilhørighet til, og ansvar overfor barnehagen.

**2.5 PERSONALSAMARBEID**

Personalet er i barnehagen for å kunne ivareta det enkelte barns interesser. Vi har egne holdninger, verdier og interesser som vi formidler videre gjennom vårt arbeid med barna. Viktigheten av at vi har felles verdier og holdninger overfor barn vil derfor være av avgjørende betydning. Det vil derfor være veldig viktig at personalet samarbeider godt og respekterer og utnytter den enkeltes ressurser.

Målsettingen må være:

- Et meningsfylt arbeid

- Egenutvikling/yrkesrolle (faglig/personlig)

- Ansvar for hverandres trivsel

- Motivere/inspirere hverandre

Dette oppnår vi gjennom:

- Personalmøter

- Planleggingsdager

- Kurs/videreutdanning

- Faglige/pedagogiske diskusjoner og problemstillinger

**2.6 VURDERING**

Resultatene av det arbeidet vi gjør ligger på to plan

**-Barnets utbytte**

**-Utvikling av barnehagen**

Resultatene må vurderes opp mot de målene vi har satt oss. Vurderingen vil til enhver tid være en sentral prosess i vår virksomhet.

- Når vi de målene vi har satt oss?

- Hvilket utbytte har barna av sitt opphold i barnehagen?

- Svarer barnehagen til de forventningene og behovene foreldrene har?

- Endres institusjonen slik vi ønsker?

- Blir personalet mer profesjonelle?

- Oppfyller barnehagen de forventningene som stilles fra statlig hold?

**2.7 GENERELLE MÅL FOR VIRKSOMHETEN**

Vi har som mål å legge forholdene til rette for:

-Kvalitet i det sosiale samspillet/et godt leikemiljø

-At barna skal kunne utvikle gode relasjoner og etablere vennskap

-Å styrke barnas selvoppfatning

-At barna skal utvikle sosial kompetanse og sosialt ansvar

-At vi som voksne har en positiv og anerkjennende væremåte overfor barna

-Å gi barna mulighet for estetiske aktiviteter

1. **BARNEHAGENS VIRKSOMHET.**
   1. LEK

### Hva er lek?

For barn er leken et mål i seg selv. Den kjennetegnes ved at det er en frivillig aktivitet som barnet selv velger å delta i, og at den er lystbetont for barnet. Leken er barnets egen kulturelle uttrykksmåte, og det er barnets egen måte å lære på. Leken har stor betydning for barnet, først og fremst ved at den gir glede. Samtidig kan leken også være problemløser. Gjennom leken kan barnet utforske miljøet rundt seg og bearbeide det som er vanskelig i omgivelsene eller seg selv. Leken er barnets spontane virksomhet, og det er nærmest umulig for barn å la være å leke. Gjennom leken forvandler barn sin virketrang, sin nyfikenhet og sin streben etter å forstå og omfatte, til en kulturform som utvikler barnets kunnskaper, ferdigheter og kompetanse.

**Lekens muligheter:**

### Kommunikasjon

Samleken, og dialogen i den, utvikler barnets kommunikative kompetanse. Den felles opplevelsen viser barnet at det er mulig å uttrykke seg slik at andre forstår, og at det er mulig å forstå andres uttrykk.

Å sette ord på sine opplevelser, følelser og oppfatninger og å høre på andre er en verdifull ingrediens i empatiutviklingen, og det krever at kommunikasjonen bygger på gjensidighet og at man gjør ting etter tur, på samme måte som i leken. Barn som får leke og dramatisere mye, lærer at lek er som å fortelle. Fortellinger har innledning, handling og slutt, akkurat som leken. Dette at man får gehør for sin måte å innlede, handle og avslutte sin lek på, bidrar til barnets følelse av det meningsfulle, og er en måte å utvikle sin evne til å ta ansvar for egne handlinger.

### Kreativitet

Fantasi, skapervirksomhet og kreativitet henger sammen i leken. Man tar det man har, som det står i den gamle kokeboken. Evnen til å skape bilder i sitt indre omfatter samme kreative prosess som alle andre former for skapende virksomhet. Den spirende evnen til å kunne forestille seg en gjenstand, en foreteelse eller en person som noe annet enn den ser ut til å være, baner vei for gjensidig og divergent tenkning, for innlevelsesevne og empati: å kunne tenke seg inn i hvordan en annen tenker, å kunne sette seg inn i hvordan en annen føler, å innta en annens synsvinkel og leve seg inn i hvordan det skulle være å være en annen.

### Konsentrasjon

Konsentrasjon er en komplisert prosess som både dreier seg om å være nok interessert i noe til ikke å bry seg om alt annet som skjer rundt omkring, men også om å kunne rette inn sin egen oppmerksomhet og holde fast i det som er interessant. Når barna leker, retter de sin oppmerksomhet mot lekens tema. Også barn som kan ha veldige vansker med å mobilisere noen interesse og lytte oppmerksomt under samlingsstunder eller annen aktivitet som ledes av voksne, kan i sin selvvalgte aktivitet se bort fra slike ting som den voksne kanskje trodde barnet ville oppfatte som forstyrrende. Ved å la barn oppdage og utvikle sin konsentrasjonsevne gjennom lek, styrker vi deres følelse av kompetanse, og kan på en positiv måte videreutvikle evnen til å fokusere under den selvvalgte aktiviteten. Barnet opplever respekt og kan da også vise respekt mot andre som trenger stillhet og ro for å kunne konsentrere seg.

### Kunnskap og kompetanse

Barn leker seg til en stadig videre forståelse av omverdenen. De leker alt som de gjerne vil vite noe om og alt de vet noe om. I et positivt og bekreftende klima gis barn rike muligheter for å utvikle sin viten og sin sosiale kompetanse. De lærer hva som går an, og andres reaksjoner viser hvordan de vil bli behandlet. "Det som går an" blir som en resonansbunn for de sosiale motivene som gir barnet handlekraft til å dele med andre, hjelpe, bistå, vise omtanke, trøste, samarbeide og gjøre ting godt igjen. Gjennom lek med andre barn lærer barnet hva som gjelder, hvilke regler gruppa har for hvordan man skal ha det sammen.

**Leken i barnehagen.**

Når barnet fritt får velge aktivitet velger det ofte å leke. Men barn er kloke små mennesker, de leker bare der hvor det skapes forutsetninger for det. Lek krever plass, både fysisk, som en plass å leke på, men også i mental forstand krever den plass for å trives. Dessuten krever leken plass i tid, slik at barna rekker å gå inn i den dype konsentrasjonen som den krever, uten stadig å bli avbrutt. Det er barnehagens ansvar å skape et klima og et miljø der barnas lek får optimalt spillerom. For mange barn og foreldre er barnehagen det eneste trygge lekeområdet barna har. Barnehagens fysiske miljø må gi rom for spenning og utfordringer. Mye uteaktiviteter tilfredsstiller barnas oppdagerglede. Her er også plass for aktiv og støyende livsutfoldelse. Derfor bør det legges minst like mye vekt på lek ute som inne.

* 1. **SPESIELLE MÅL FOR SKUTA BARNEHAGE**

**3.2.1 Sosial kompetanse**

**Begrepsavklaring, "Sosial kompetanse":**

Garbarino (1995) definerer sosial kompetanse som ”*de kunnskaper, ferdigheter, holdninger og den motivasjon et menneske trenger for å mestre de miljøene de oppholder seg i, eller som de trolig kommer til å ta kontakt med, samtidig som de trives og kan opprettholde et positivt selvbilde*.” Sosial kompetanse er altså mer enn summen av konkrete observerbare ferdigheter. Det kreves ferdigheter i å tolke og forstå de ulike situasjonene og være i stand til å vurdere både hvilke sosiale ferdigheter som er passende og når de skal bruke dem. Samtidig skal de ha selvkontroll nok til å handle i tråd med denne vurderingen.

Vi deler gjerne sosial kompetanse inn i områdene: empati, prososial atferd, selvkontroll, selvhevdelse og humor og glede.

**Empati** er evne til å desentrere, for eksempel:

- gjenkjenne egne og andres følelser.

- skille mellom egne og andres følelser.

- se ting fra en annens synsvinkel.

- lytte og kunne leve seg inn i.

- å kunne kommunisere med andre ved å ta passende øyekontakt, bruke passende stemmeleie, vise passende kroppspråk osv.

Evne til empati er en forutsetning for å utvikle prososial atferd.

**Prososial atferd** er å gjøre noe for andre uten tanke på egen vinning, for eksempel:

- å ta hensyn til andre i handling.

- ha omtanke og respekt for andres følelser og synspunkter.

- å hjelpe, dele, vise omsorg for og inkludere andre.

- støtte, oppmuntre og rose andre og glede seg over andres prestasjoner.

- å samarbeide og ta ansvar.

- følge regler og beskjeder.

- "takle" autoriteter.

**Selvkontroll** er evnen til å kontrollere egne følelser ved for eksempel å:

- kunne utsette tilfredsstillelse av egne ønsker og behov.

- kunne beherske sinne og å kompromisse.

- tåle frustrasjon, for eksempel å måtte vente på tur og mestre atskillelse.

- være uavhengig, ikke gi etter for vennepress.

- reagere egnet på erting.

- kunne gi seg, innrømme feil, tåle å tape.

- vurdere og planlegge sin egen atferd.

**Selvhevdelse** handler om å ta hensyn til seg selv for eksempel gjennom å:

- gi uttrykk for og ta hensyn til egne meninger og behov.

- ta kontakt på en akseptabel måte, bli med i leken.

- markere seg sosialt på en positiv måte.

- kunne be om informasjon.

- utvikle evnen til å "lese" den sosiale situasjonen og innrette sin egen atferd etter det samspillet som pågår.

- gi uttrykk for uenighet med andre på en sosialt akseptabel måte.

- stå i mot venne-/gruppepress.

**Humor og glede** er for eksempel evnen til å:

- skille lek fra annen aktivitet og tre inn og ut av lekerammen.

- føle glede, kunne spøke, være avslappet og ha det moro.

- være spontan, la seg rive med i lek.

- vise humoristisk sans og ha evne til begeistring.

- glede seg over positiv oppmerksomhet fra andre.

- føle glede over andres og egen mestring.

**Hvorfor arbeide med sosial kompetanse?**

Det er mange grunner til å sette sosial kompetanse på dagsorden. De siste årene er det blitt fokusert på en del uheldige trekk ved samfunnsutviklingen i Norge. Bekymringen gjelder i første rekke det stigende antall barn og unge som viser manglende kunnskap og evne til å omgås andre mennesker på en sosialt akseptabel måte. Økende vold, mobbing, fremmedfrykt og avvising er atferdsproblemer som blant annet nevnes i denne forbindelse. Utvikling av sosiale ferdigheter ble tidligere betraktet som naturlige prosesser som utviklet seg fritt i samspill med andre. Dette synet er i ferd med å endre seg. Det er mye som tyder på at det er manglende samsvar mellom målsettinger som omhandler samspill og pedagogisk planlegging og praksis. Nyere forskning innen områdene atferdsvansker og sosial læring viser at det er nødvendig å ha et mer aktivt forhold til barns sosiale samspill. Samspill i seg selv gir ingen garanti for at positive sosiale relasjoner utvikles "bare barn er sammen." Ofte lever barn i et miljø der den sterkestes rett hersker. De voksne må være aktive med både å ta opp etiske problemstillinger sammen med barna og ha øye for det som foregår i barn - barn og voksen - barn samspillet og handle ut fra dette. Voksne blir viktige rollemodeller for barna. Dette forutsetter voksne som er bevisste hvilke holdninger og verdier de møter barn med.

#### Barns behov for sosial kompetanse

Barn og unge ønsker å bli akseptert og å komme overens med jevnaldrende. Å få venner og skaffe seg en kjæreste er noe av det viktigste i oppveksten. Gjennom sosialisering tilegner barna seg samfunnets kultur og verdimønster og lærer å etablere og bevare forhold til andre og bli et akseptert medlem av samfunnet. Det kreves sosiale ferdigheter for å delta i samspill, og det er nødvendig å delta for å utvikle sosiale ferdigheter som fungerer i samspillet med jevnaldrende.

#### Sosiale ferdigheter må læres

Nyere spebarnsforskning viser at barna allerede fra fødselen av er sosiale, og søker kontakt med andre mennesker. Sosiale *ferdigheter* derimot*,* er ikke medfødt, og utvikles ikke av seg selv. Disse oppstår ikke gjennom modning eller sikres gjennom tilfeldig læring. Det krever et målrettet og langsomt arbeid fra de voksnes side for å få en barnegruppe til å fungere positivt for alle barna. Sosiale ferdigheter læres gjennom observasjon, imitasjon og i samspill med andre; i hjemmet, i barnehagen, på skolen og i fritiden.

#### Hva sier Rammeplanen For Barnehagen om sosial kompetanse?

I kapittel 3 i Rammeplan For Barnehagens Innhold og Oppgaver, heter det: ”Sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill. I barnehagen skal alle barn kunne erfare å være betydningsfulle for fellesskapet og å være i positivt samspill med barn og voksne. Barnehagen skal aktivt legge til rette for utvikling av vennskap og sosialt fellesskap. Barnas selvfølelse skal støttes, samtidig som de skal få hjelp til å mestre balansen mellom å ivareta egne behov og det å ta hensyn til andres behov.

**Personalet skal:**

* Støtte barnas initiativ til samspill og bidra til at alle kan få leke med andre, oppleve vennskap og lære å beholde venner.
* Samtale om normer for samhandling og invitere barna til å utforme normer for samhandling i fellesskap.
* Støtte barna i å ta andres perspektiv, se en sak fra flere synsvinkler og reflektere over egne og andres følelser, opplevelser og meninger.
* Støtte barna i å sette egne grenser, respektere andres grenser og finne løsninger i konfliktsituasjoner.
* Forebygge, stoppe og følge opp diskriminering, utestenging, mobbing, krenkelser og uheldige samspillsmønstre.”

**3.2.2 Estetiske fag**

For barn er de estetiske fagområdene viktige redskaper for sansing, opplevelse, tenking og kommunikasjon. De estetiske fagene er tett knyttet til opplevelse gjennom sanseinntrykk. Den estetiske dimensjon som er en del av et hvert menneskes liv, er knyttet til identitet og livskvalitet. Kreativitet og oppfinnsomhet står i nær sammenheng med tilegnelsen av kunnskap, ferdigheter og holdninger i vid forstand. Gjennom forming, musikk, dans, bevegelse og rolleleik meddeler barnet seg til omverdenen. Karakteristisk for førskolebarn er at de i stor grad lærer og erfarer gjennom allsidig bruk av alle sanser. Estetisk aktivitet gir derfor viktige bidrag til utvikling av ***hele*** mennesket.

De estetiske fagene har helt spesielle forutsetninger for å få oss til å utvikle vår følsomhet og våre opplevelser på en helt spesiell måte. Økt følsomhet og følelsesintelligens kan gjøre oss til helere mennesker. Barn har en estetisk innstilling til sine omgivelser, og deres verden er i vid utstrekning en ekspressiv bevegelsesverden. Aktivitetene er i høy grad av sansemotorisk natur, med vekt på det motorisk følelsesmessige. Å øve opp barns sanseapparat på en allsidig måte starter med å ta dem med på en undersøkelse av omverdenen – de voksne hjelper barna til en dypere kjennskap til tingene og fenomenene ved å være bevisst sin egen måte å stille spørsmål på. Spørsmålene styres hele tida av barnas oppdagelser og refleksjoner, for å utdype barnas opplevelser. Som voksne må vi hjelpe barna til å holde fast på de impulsene de blir gitt ved hjelp av å stille spørsmål og ved å gi barna teknisk veiledning, slik at de kan uttrykke det de ønsker.

Utvikling og undervisning av sansene er helt grunnleggende. Barna må ha hjelp til å bruke øynene, å ***se***, lytte og ***høre***, berøre og ***føle***, bevege seg og ***oppleve sin egen bevegelse***, møte hverandre dramatisk, og bli klar over at de gjensidig spiller roller. Oppmerksomheten omkring nyansene i dagliglivet må skjerpes. Barnet må ha hjelp til å klargjøre sine indre bilder, til å fantasere. Tidlige sanseopplevelser er råstoff for fantasien. Det er de indre bildene som skal danne grunnlag for videre bearbeiding av estetiske media.

Vi ønsker nå å jobbe målrettet i forhold til de estetiske fagområdene. For oss er det viktig å ta i bruk de ressursene som ligger i personalgruppa og det er like viktig å ta i bruk de ressursene og det potensialet som ligger i barnegruppa. Det er viktig å ta i bruk inntrykk fra alle estetiske fagområder, men enda viktigere er det at man konsentrerer seg om å gå grundig nok inn på hvert enkelt område. Når solid kjennskap til de ulike fagområdene er etablert kan man sette i gang med aktiviteter hvor de ulike fagene naturlig blir flettet sammen. F. eks. ved bruk av dramaforløp.

**Planlegging, dokumentasjon og vurdering**

Med utgangspunkt i årsplanen utarbeider avdelingene

månedsplaner hver måned. Disse planene deles ut til foreldrene.

Månedsplaner forteller barn og foreldre om hva som skal skje i barnehagen, hva slags erfaringer vi har gjort og hvilke metoder som ble brukt. Vi har i tillegg interne planer/detaljplaner for ulike aktiviteter og opplegg. Vi ønsker å formidle til foreldrene hvordan barna har det i barnehagen. Dette gjøres

gjennom samtaler i hverdagen, via foreldresamtaler som bygger på observasjoner, via praksisfortellinger og bilder som blir hengt opp i garderoben, lagt ut på den interne Facebook-gruppa og/eller sendt ut til foreldre på epost.

Vi vurderer arbeidet vårt daglig på bakgrunn av samtaler med barn, foreldre og ansatte, og gjennom månedsplaner og halvårige evalueringer. (Se også pkt. 2.6).

**Barns medvirkning**

Barns medvirkning krever kompetente voksne som har respekt for barn og tar barns følelser på alvor. På Skuta barnehage skal barna bli sett og hørt både gjennom verbale og kroppslige uttrykksformer. De skal oppleve at deres uttrykk blir møtt med anerkjennelse. Vi er opptatt av at de voksne er tydelige og har klare grenser innenfor gitte rammer. At barn skal få medvirkning i hverdagen er ikke det samme som at de alltid får sine ønsker oppfylt. Vi har ulike aktiviteter og arrangementer i barnehagen. Barna deltar i planleggingen.

**Omsorg**

Personalet skal handle omsorgsfullt overfor alle barn i barnehagen. Omsorg skal prege alle situasjoner i hverdagslivet, når barna leker og lærer, i stell, måltider og påkledning. Praktisk hjelp, trøst, oppmuntring og beskyttelse. Vi skal se det enkelte barn og være oppmerksomt til stede. Omsorg i barnehagen handler om relasjonen mellom personalet og barna, og om barnas omsorg for hverandre. Omsorg handler også om hjelp og veiledning til å kunne bli selvstendige individ som tar ansvar for egne handlinger og om å gi hjelp til selvhjelp.

**Danning**

Danning er en livslang prosess som blant annet handler om å utvikle evne til å reflektere over egne handlinger og væremåter. Danning skjer i samspill med omgivelsene og med andre og er en forutsetning for meningsdanning, kritikk og demokrati. Danning i barnehagen skal forankres i verdiene i formålet til lov om barnehager. Gjennom gode danningsprosesser settes barn i stand til å håndtere livet ved at de utvikler evnen til å forholde seg prøvende og nysgjerrig til omverdenen og til å se seg selv som et verdifullt medlem av et større fellesskap. Danning er mer enn utvikling, mer enn læring, mer enn omsorg, mer enn oppdragelse og mer enn sosialisering. Samtidig rommer danning alt dette.

Danning er en kontinuerlig prosess som er tett sammenvevd med, og danner grunnlaget for omsorg, lek og læring.

**Læring**

Barnehagen skal legge grunnlag for livslang læring.

Barnehagen har med Rammeplanen blitt en integrert del av det 18-årige utdanningssystemet. Læring i barnehagen henger nøye sammen med lek, danning og omsorg. Barn lærer gjennom erfaringer. Vi ønsker å legge til rette for læring ut fra alle barnas interesser, ønsker og behov, og gjennom mange og varierte erfaringer og opplevelser. Vi skal styrke barns læring gjennom både formelle og uformelle læringssituasjoner. De fleste småbarn er nysgjerrige, kreative, vitebegjærlige og lærelystne. Det som har størst betydning for barns læring er et godt samspill mellom voksne og barn. Barna skal møtes med anerkjennelse, støtte og utfordringer. Bevisst bruk av de gyldne øyeblikk som omsorg, lek og hverdagsaktiviteter gir er viktig for utvikling og helhetlig læring. Læring er både en individuell og en sosial prosess. Det er viktig at personalet lærer sammen med barna. Barnehagen skal være en læringsarena også for personalet!

**Overgang bhg/skole**

Rammeplanen sier at norske barnehager, i samarbeid med skolen, skal legge til rette for barnas overgang fra barnehage til skole. Begge er institusjoner for omsorg, oppdragelse, lek og læring, og det er både likheter og ulikheter mellom dem. Rammeplanen sier at barnehage og skole har et felles ansvar for at denne overgangen blir god for barna. Blant annet skal det legges til rette for at barn kan ta avskjed med barnehagen på en god måte, glede seg til å begynne på skolen, og oppleve at det er en sammenheng mellom barnehage og skole. Ved Skuta barnehage jobber vi mot disse målene primært på to måter, der det ene er et generelt fokus på denne overgangen gjennom den daglige kontakten med barn og foreldre, og den andre er førskolegruppe med skoleforberedende opplegg for barnehagens femåringer. Gjennom den daglige virksomheten blir det naturlig å fokusere på den kommende overgangen for barna som skal begynne på skolen, gjennom tett kontakt med barn og foreldre. Samtaler og refleksjoner sammen med barna, samt eldre søsken som besøker ved f.eks. henting, bidrar til en bevisstgjøring og forståelse av hva som skal skje. Tett samarbeid med foreldre er også viktig for å sørge for at hvert enkelt barn får den støtten som er best tilpasset for dem, og slik også bidra til et godt samarbeid med de aktuelle skolene. Førskolegruppe brukes også for å forberede barna på overgangen. Her jobber vi også for en generell økt bevisstgjøring og forståelse av hva det innebærer å slutte i barnehagen og begynne på skolen. I tillegg jobber vi også litt med noe av det faglige innholdet barna vil møte på skolen. Gjennom aktiviteter som tekstskaping, regnestykker med konkreter, måling, klokke osv., jobber vi for at barna skal få en begynnende forståelse for symboler, tid, mengder, geografi, samfunn og kultur osv.

**Årsplan for avdeling Dekket 2020 - 21**

**En ny rammeplan:**

En ny rammeplan for barnehager trådte i kraft 1. august 2017. Dette er de nye rammevilkår som vi må forholde oss til i arbeidet med deres barn. Den skal være et verktøy for å sikre at alle barn får et godt og tilnærmet likt tilbud.

Først og fremst inneholder rammeplanen en oversikt over hele drifta, alt fra ansvar til innhold og rapportering. Største endring for oss som jobber på avdelingen, er at den inneholder mange punkt som samlet starter med ordene;

Barna skal… og

personalet skal…

Vi er selvsagt alle villige til å gjøre den jobben som kreves for å kvalitetssikre vårt tilbud.

Barnehagen skal være et tilbud som berører emner som omsorg, lek, danning, læring, vennskap/fellesskap og kommunikasjon/språk. Dette er punkt den generelle virksomhetsplanen beskriver.

**Barnehagens pedagogiske tilbud skal innbefatte:**

Planlegging; Det skal være en plan som ligger til grunn for barnehagehverdagen. Først og fremst periodeplaner som formidler hvilke mål vi har, innhold og litt om hvilke metoder vi benytter. Dernest

Årsplan; En lengre plan for avdelingen, hvor vi viser hvordan vi helhetlig planlegger ut fra rammer og lovverk. Her også oppfylling av fagområder.

Vurdering; Vi skal vurdere det vi gjør skriftlig, reflektere over hva som har vært bra/mindre bra. Hva må vi endre underveis for å tilpasse oss gruppa bedre.

Dokumentasjon; Vi skal dokumenter det vi gjør. Underveis i arbeidet skal vi vise frem, og ta bilder fra barnehagehverdagen. Daglig formidling av hendelser.

Rom for ekstra oppfølging; Dersom vi ser behov, vil vi legge til rette for litt ekstra hos enkeltbarn. Dette alltid i samarbeid med foreldre, og dersom vi er usikre vil vi søke råd hos fagfolk.

**Arbeidsmåten skal omfatte;**

Inkludering; barna og dere foreldre skal oppleve å bli inkludert i arbeidet på avdelingen. Vi skal alltid være lydhør for de impulser/ønsker barna ytrer.

Progresjon; Det skal være en utvikling i arbeidet. Barna skal oppleve at de stadig får mulighet for utvikling.

Digitale verktøy; vi er pålagt å ta i bruk digitale verktøy sammen med barna. Hos oss betyr det at vi kan søke kunnskap, høre musikk, lete etter bilder, se små filmsnutter og spille noen enkle spill.

**Fagområder vi jobber med litt hver dag, jfr rammeplan for bhg.**

Vi er forpliktet til å ha et pedagogisk innhold i det daglige arbeidet med barna. Å jobbe med faglig læring direkte er ikke ønskelig, men det læres i barnehagen HVER eneste dag indirekte!

De ulike fagområdene dekkes opp gjennom dagen, og for å illustrere dette presenteres områdene og hvilke mål vi har HVER dag.

Læring skjer hele tiden, i hvert møte, vi er alle speil.

**Kompetansemål for barna:**

|  |  |
| --- | --- |
| **F Fagområde:** | **M Målsetning:** |
| K Kommunikasjon, språk og tekst | * Lære å bruke språk som verktøy! * Sette ord på behov og ønsker, eks. i måltid, påkledning, leik og konflikter. * Enkle begrep i språket, eks. trøtt, sulten, tørst, glad, lei seg. * Lese for barna, synge med barna og tulle med ord. Humor og latter. |
| Kropp, bevegelse, mat og helse: | * Stimulere/utfordre til grunnleggende ferdigheter som gå, hoppe, danse, klatre. * Ha et variert og sunt kosthold. * Bli kjent med kroppen, ulike deler, benevne disse. Sette egne grenser. |
| Kunst, kultur og kreativitet: | * Bli kjent med ulike estetiske uttrykk, tegning, maling, * Gi ulike inntrykk gjennom bilde og lyd, drama * Oppleve en aktiv hverdag med musikk * Vise frem det vi lager. |
| Natur, miljø og teknikk | * Lære og respekter liv. * Bli kjent med noen dyr, planter og fugler * Observere endringer i naturen, årstidene. |
| Nærmiljø og samfunn: | * Dra på tur i nærmiljøet. * Observere livet utenfor gjerdet; trafikken, Bilbutikken, matlevering, søppeltømming mm * Snakke om det å jobbe. |
| Antall, rom og form | * Bruke telleregler; telle fingre/tær. * Beskrive enkle former og størrelser. * Konkretisere farger. |
| Etikk, religion og filosofi | * Lære om vennskap/ å være en venn. * Snakke om hva som er rett og galt. * Vise empati, ha omsorg for. * Markere jul som tradisjon. * Undre oss med barna. |

**Litt av grunntankene i vårt arbeid med barna på Dekket:**

Barnehagen er på mange måter barnas arbeidssted – her skal de tilbringe sine timer og her skal de være trygge, bli sett OG forstått og lære gjennom lek og samspill med de andre. Hvert enkelt barn skal få bruke sine egenskaper og sammen skal vi utvikle oss litt hver eneste dag.

Vi ønsker en barnehage med positiv energi, hvor vi smiler, ler og har det gøy sammen. Trivsel og trygghet er det beste utgangspunkt for læring og utvikling!

Vi voksne jobber for å få kvalitetstid med hvert enkelt barn, hver dag! Det kan være på stellebordet, i bingen med ei bok, under måltid, når vi jobber for å mestre glidelåsen eller i et møte under bordet.

**Barnegruppa** dette året består av følgende barn:

Født 2018: Trym, Amalie, Wiktoria og Samuel

Født 2019: Tobias, Nikoline og Filip

**Ukeplan:**

Mandag: Samlingsstund

Tirsdag: Aktivitet

Onsdag: Varmmat

Torsdag: Lekegrupper

Fredag: Turdag/ Fredagsdisco/kosedag

**Temaplan:**

**August** – Innkjøring

Målsetning: Trygghet hos hvert enkelt barn.

Rammeplanen sier: personalet skal sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære. All læring bygger på at det enkelte barn opplever trygghet i tilværelsen. Først når den er på plass, kan vi se at barn har overskudd til utforskning, nysgjerrighet og læring. Vi velger alltid å bruke mye tid på denne fasen, slik at barnehage grunnmuren til det enkelte barn blir sterkt og solid. Så kan vi virkelig begynne og utforske/utfordre verden!

**September/oktober** – ”Uka mi med fokus på familie”

Målsetning: - å la barna bli kjent med hverandres familie. Oppleve inkludering, tilhørighet og fellesskap.

Rammeplanen sier: personalet skal tilrettelegge for meningsfulle opplevelser og støtte barns identitetsutvikling og positive selvforståelse. Vi har alle viktige mennesker rundt oss i den nære krets. Disse er med på å forme oss akkurat slik vi er. Mamma og pappa er noe vi alle har, vårt opphav og vår nødhavn, uansett alder. Bekreftelsen av disse og at vi har disse, ikke felles, men hver våre, skaper fellesskap.

**Oktober/ November** - Kroppen min

Målsetning: Lære om kroppen, kroppsdeler og sanser.

Vi fortsetter med å sette barna i sentrum, og flytter fokus over på kroppen. Aktiviteter rundt hvordan vi er bygget. Undersøke hverandre, hva er likt/ulikt?

Rammeplanen sier; Barnehagen skal bidra til at barna blir kjent med kroppen sin og utvikler bevissthet om egne og andres grenser. Barna skal få mulighet til å sanse, oppleve, leke, lære og skape med kroppen som utgangspunkt.

**November/ Desember** - Advent, kos og julestemning

Målsetning: Måned med fokus på tradisjonsformidling.

Rammeplanen sier: barnehagen skal gi barna kjennskap til og markere høytider og tradisjoner. Desember inneholder så mye, og vi utvider med ei uke i slutten av november for å forebygge tidspress. Fokus på alt innenfor julestemning; mat, musikk, gavelaging, juletre.

**Januar** - Vann

Målsetning:

I følge rammeplan for barnehagen skal barn i barnehagen skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter.

Natur, miljø og teknikk: “Naturen gir rom for et mangfold av opplevelser og aktiviteter til alle årstider og i all slags vær. Naturen er en kilde til skjønnhetsopplevelser og gir inspirasjon til estetiske uttrykk. Fagområdet skal bidra til at barn blir kjent med og får forståelse for planter og dyr, landskap, årstider og vær. Det er et mål at barn skal få en begynnende forståelse av betydningen av en bærekraftig utvikling. I dette inngår kjærlighet til naturen, forståelse for samspillet i naturen og mellom mennesket og naturen

**Februar** - Vennskap og karneval

Målsetning: Fokusere på gode samspillsregler; omsorg, inkludering og empati.

Vi bruker drama, musikk og teater som innfallsport til karneval. Rammeplanen sier: personale skal støtte barns initiativ til samspill og bidra til at alle kan få leke med andre, oppleve vennskap og fellesskap. Den sosiale kompetansen jobber vi med hver dag, først og fremst gjennom å være gode forbilder. Dernest er det viktig å være med barna, sette ord på og veilede. I tilknytning karneval, utforsker vi musikk, drama, rollespill og litt teater. Før har vi pleid å ha felles karneval for hele huset med lek og moro og med felles måltid, men dette er det ikke sikkert vi får gjennomført på samme måte i år.

**Mars** - Fysisk fostring

Målsetning: Stimulere til variert aktivitet, leke med kropp og bevegelser.

Været kan være noe ustabilt i denne tiden av året, og vi kan ikke gjøre noe med det, men målsetningen er alltid en tur ut. Skli på isen, hoppe i snøen, rutsje på matte, gå i djupsnø, bygge snøborg, lage engler, balansere. Vi er så heldige at vi har en stor hall, og dersom vær og føre ikke er på vår side, vil vi bruke den en del. Kroppen er igjen utgangspunkt, og vi skal leke med den; løpe, hoppe, kaste, sparke, snurre, balansere, danse mm.

**April** – Våren, form og farger

Målsetning: Lære og leke med farger.

Her kommer vi også inn på blant annet fagområdet kunst, kultur og kreativitet. «Gjennom arbeid med kunst, kultur og kreativitet skal barnehagen bidra til at barna bruker ulike teknikker, materialer, verktøy og teknologi til å uttrykke seg estetisk» (Rammeplanen 2018, s. 51).

Vi har hovedfokus på primærfargene, men samtidig utforsker vi, blander og lager nye farger. Vi maler, tegner og leter etter farger i både barnehagen og ute i naturen. Hva skjer med fargene ute om våren? Vi avslutter med en fargefest ☺

**Mai** - Dyr – Bondegård

Målsetning: lære om dyr på gården.

Vi skal se nærmere på noen dyr på bondegården, lese om, synge om, lære navn og hvilken lyd de lager. Besøke en gård om Coronaen tillater og flere turer i nærmiljøet. Observere fugler, planter, blomster.

**Juni/ Juli** - Sommer/ overgang

Målsetning: Leve veldig gode dager, forberedelser til Styrhuset for de eldste.

En tid vi forhåpentligvis bare får sol, varme og deilige dager. Vi ønsker å være fleksible, la barna styre aktiviteten, bruke nærmiljøet, spise is. Litt tilvenning for alle de 4 barna som skal på styrhuset til høsten.

**KOMMUNIKASJON, SPRÅK TEKST**

Hovedmål: Gjennom arbeidet med fagområdet skal barnehagen bidra til at barna får utforske og utvikle sin språkforståelse, språkkompetanse og et mangfold av kommunikasjonsformer. I barnehagen skal barna få mulighet til å erfare ulike formidlingsmåter av tekst og fortellinger.

**1-2 åringer**

* Aktiv bruk av språk, både verbalt og nonverbalt
* Skille mellom ja og nei
* Rim og regler
* Sanger/ bevegelsessanger
* Billedbøker
* Høytlesing

**2-3 åringer**

* Muntlige fortellinger
* Fortelling av eventyr
* Bruke bilder, fortelle hva en ser, opplevelser knyttet til bilde.
* Kjenne igjen sitte eget navn, på evt. hylle og skuff
* Førstehåndserfaring med bokstaver og tall
* Lyttelek
* Bevisst bruk av språket i samhandling med ungene
* Dramatisering
* Kategorisering
* Lytte til musikk, begynne å prøve seg på rytmeinstrument
* Turtaking

**KROPP, BEVEGELSE, MAT OG HELSE**

Hovedmål: Barnehagen skal legge til rette for at alle barn kan oppleve bevegelsesglede, matglede og matkultur. Barna skal oppleve trivsel, glede og mestring ved å være ute året rundt. Barna skal inkluderes i lek og sosial samhandling og oppleve motivasjon og mestring ut fra egne forutsetninger

**1-2 åringer:**

* Bli kjent med egen kropp og benevne kroppsdeler
* Stellesituasjonen skal oppleves positivt
* Legge til rette for bevegelse og fysisk aktivitet inne og ute
* Positive opplevelser av det å være ute
* Legge til rette for at ungene skal lære seg å gjøre ting selv
* Bruke puslespill med få brikker og knotter
* Leke med store klosser
* Bevegelsessanger / - regler
* Handvask før måltid
* Utvikle et positivt forhold til mat og måltidet
* Aktiv deltagelse i måltidene
* Hvile og søvn

**2-3 åringer:**

* Gi større fysiske utfordringer, eks.: lek med ball, klarting, sykling, gå i ulendt terreng, gå på ski
* Kroppsdeler - funksjon
* Selvstendighetstrening, påkledning, dotrening, håndvask, lære å smøre på maten
* Lære seg å ta vare på egne klær
* Finmotoriske aktiviteter, eks. perle, klippe, tegne, glide glidelås
* Bruk av puslespill og byggeklosser
* Fokus på sunn mat og gode matvaner
* Oppleve ulike smaker
* Være med på å klargjøre måltid, vaske og dekke bord
* Rydde etter seg ved endt måltid

**KUNST, KULTUR OG KREATIVITET**

Hovedmål: Gjennom rike erfaringer med kunst, kultur og estetikk vil barn få et mangfold av muligheter for sansing, opplevelse, eksperimentering, skapende virksomhet, tenking og kommunikasjon

**1-2 åringer:**

* La ungene bli kjent med maling, fargeblyanter og annet formingsmateriell
* Førstehåndserfaring med enkle rytmeinstrumenter
* Spille musikk, legge til rette for dans og bevegelsesglede
* Snakke om farger
* Bruke effekter når man forteller eventyr
* Enkle bevegelsessanger
* Rim og regler
* Være med på å forberede og markere tradisjonelle høytider / merkedager

**2-3 åringer:**

* Benevne farger
* Prøve forskjellige maleteknikker
* Bruke materiell til tre dimensjonale utrykk (lekedeig, naturmateriell)
* Prøve forskjellige instrument
* Musikk- og dans
* Enkle dramatiseringsleker
* Bruk av handdukker
* Bevegelsessanger
* Utkledningsklær
* Delta i forberedelse og markering av tradisjonelle høytider/ merkedager

**NATUR, MILJØ OG TEKNOLOGI**

Hovedmål: Barnehagen skal bidra til at barna får erfaring og blir glade i nature ved alle årstider. Legge til rette for barnas nysgjerrighet på naturvitenskapelige fenomener, oppleve tilhørighet til naturen og gjøre erfaringer med bruk av teknologi og redskaper

**1-2 åringer:**

* Gå på tur i nærområdet
* Utforske barnehagens uteområde
* Oppleve glede ved å være ute i ulikt vær og ulike årstider
* Sanseopplevelser
* Se bilder av kjente dyr og bli kjent med lyder de lager
* Lydleker
* Delta på brannøvelse

**2-3 åringer:**

* Turer i nærmiljøet
* Studere det vi finner på bakken, i skogen, i fjæra osv.
* Bruke naturmateriell i lek og skapende aktivitet.
* Lære navn på noen kjente insekter og dyr
* Kjennskap til årstidene
* Bruke sansene aktivt ute i naturen, smake, lytte, se etc. og undre seg over naturens mangfold
* Lære seg gode holdninger og respekt for naturen
* Lære om søppelsortering
* Oppleve bruk av teknologiske hjelpemidler ved undring

**ETIKK, RELIGION OG FILOSOFI**

Hovedmål: Barnehagen skal la barna få kjennskap til fortellinger, tradisjoner, verdier og høytider i ulike religioner og livssyn og erfaringer med at kulturelle uttrykk har en egenverdi. Barnehagen skal skape interesse for samfunnets mangfold og forståelse for andre menneskers livsverden og levesett. Legge grunnlag for kritisk tenkning og dømmekraft.

**1-2 åringer:**

* Begynnende utvikling av empati, det å være god mot andre
* Bli kjent med begrep som: glad, lei seg, min og din
* Oppleve seg sett, hørt og forstått
* Delta på tradisjonelle arrangementer/ markeringer
* Turtaking

**2-3 åringer:**

* Finne glede i samvær og samspill med andre
* Oppleve medinnflytelse i hverdagen
* Undre seg over følelsesuttrykk, kjenne disse igjen
* Forhandle, dele og forholde seg til uenigheter og konfliktløsning.
* Lære om mitt og ditt
* Begynnende selvkontroll, lære å forholde seg til regler og normer

**NÆRMILJØ OG SAMFUNN**

Hovedmål: Barnehagen skal bidra til kunnskap om og erfaring med lokale tradisjoner, samfunnsinstitusjoner og yrker slik at barna kan oppleve tilhørighet til nærmiljøet. Gjennom lek og varierte aktiviteter skal barna få erfaring med å lytte, forhandle og diskutere og få begynnende kjennskap til menneskerettighetene. Barna skal få kjennskap til kulturelt mangfold, ulike levevis og ulike familieformer

**1-2 åringer:**

* Bli kjent med seg selv og familien
* Utforske barnehagen inne og ute
* Oppleve at det tas like mye hensyn til gutter og jenter
* Begynne å utvikle tillit til egen deltakelse i og påvirkning av fellesskapet
* Turer i nærmiljøet

**2-3 åringer:**

* Bli kjent med barnehagens nærområde
* Blir kjent med at alle mennesker, uansett alder og forutsetninger, inngår og bidrar til fellesskapet
* Følge demokratiske prinsipper i hverdagen
* Bli kjent med at valg og handlinger barnet gjør påvirker situasjonen for seg selv og andre

**ANTALL, ROM OG FORM**

Hovedmål: Fagområdet handler om å oppdage, utforske og skape strukturer og hjelper barna med å forstå sammenhenger i naturen, samfunnet og universet. Arbeid med fagområdet skal stimulere barnas undring, nysgjerrighet og motivasjon for problemløsning Gjennom lek, eksperimentering og hverdagsaktiviteter utvikler barna sin matematiske kompetanse

**1-2 åringer:**

* Leke med puttekasser med ulike former
* Rydde leker,
* Enkle spill /puslespill med ulike former
* Begynnende telling, En, to, tre!
* Introdusere begrep som stor, liten, tom, full, høy, lav osv.

**2-3 åringer:**

* Sortere leker
* Puslespill med litt flere brikker
* Sortere etter farge og form
* Introdusere begrepene foran, bak, over under osv.
* Begynne å lære matematiske begrep som sirkel, trekant, kvadrat osv.
* Bygge med klosser

**Årsplan avdeling Styrhuset 2020 - 21**

**Grunntanker om arbeidet på Styrhuset:**

Barna som begynner på Styrhuset har veldig tydelig utviklete personligheter. Alle barna har sterke meninger og uttrykk, og er i stand til å formidle disse. En viktig oppgave for oss som voksne, er å bidra til å utvikle personlighetene og måten disse uttrykkes på på en positiv måte. Barn i 3 – 6 års alderen har behov for, og søker veiledning. Dette gjøres ofte gjennom spørsmål, utprøving og ved å tøye de rammene som er satt for dem. De voksne må være bevisst dette i sitt arbeide med barna. På Styrhuset vektlegger vi den frie leken. Gjennom denne (og da særlig ute) øver barna seg på ulike momenter i det livet de har og det livet de har i vente. Leken er en trygg arena for utprøving, og dette vet barna. Her kan de eksperimentere og forestille seg selv i situasjoner som både er tenkelige og utenkelige for dem å opptre i i det virkelige liv. I frileken lærer også barna å forholde seg til hverandre. Å samarbeide og å ta passende kontakt. Gjennom å observere barna i leken og gjennom samtaler med dem, kan vi legge til rette for at enkeltbarnet får passende oppfølging. Leken avslører lett svikt i kommunikasjon eller andre problemer barnet måtte oppleve, og hvis vi er årvåkne kan vi tidsnok ta tak i disse og hjelpe barnet på rett vei. Dette er altså de daglige hovedoppgavene våre; Observasjon, veiledning, tilstedeværelse og tilrettelegging.

**FAGOMRÅDENE**

I Rammeplanen, som er en forskrift til Lov om barnehager, er det 7 fagområder vi skal planlegge vårt innhold ut fra.

”Barnehagen skal gi barn grunnleggende kunnskap på sentrale og aktuelle områder. Barnehagen skal støtte barns nysgjerrighet, kreativitet og vitebegjær og gi utfordringer med utgangspunkt i barnets interesser, kunnskaper og ferdigheter.”(Barnehageloven § 2 barnehagens innhold)

**1. Kommunikasjon, språk og tekst**

Tidlig og god språkstimulering er svært viktig. Arenaer hvor dette skjer er ved matbordet, i samlinger, i lek, ved tegnebordet og når vi går på tur. Språket er viktig som en inngangsport i leken, gjøre seg forstått, forhandle med andre barn i leken, til å hevde seg, som problemløser og til å uttrykke følelser på en konstruktiv måte. Vi lager ofte sanger sammen med barna som vi synger som matvers. Samlingsstunden er også en viktig arena for samtaler og sanger. Barna synes og det er spennende når vi leser bøker med historier og eventyr.

Progresjonsplan:

3-4 ÅR. Personalet skal:

• Lære barna preposisjoner som bak, foran, mellom, ved siden av, osv. og tidsbegreper som i morgen, i dag, samt motsetninger som høy/lav, tykk/tynn.

• Støtte barna i å uttrykke og sette ord på sine følelser, tanker, meninger og erfaringer.

• Støtte barna i å bruke språket som redskap til å løse konflikter.

• Ha høytlesning av billed- og faktabøker for og sammen med barna, enkeltvis og i grupper. Tilby et mangfold av bøker. Bøker står lett tilgjengelig for å oppmuntre til egenlesning.

• Presentere noe lengre eventyr og historier visualisert med konkreter og bilder til. Oppmuntre til medlesning og gjenfortelling.

• Synge sanger med bevegelser og med flere vers. Oppmuntre til å synge alene og i gruppe.

• Støtte barnas lek med og utforskning av skriftspråket, f. eks «lekeskrive», skrive tekst til tegninger, gjenkjenne bokstaver i navn og ord.

• Ha store bokstaver lett synlig på avdelingen.

• Fremme mangfold i kommunikasjon og språk gjennom bl.a å framheve at det er positivt med flere språk blant barna. Lære noen enkle ord på språk som er representert på avdelingen.

• La barna møte ulike språk, språkformer og dialekter gjennom rim, regler, sanger, litteratur og tekster fra samtid og fortid.

5-6 ÅR. Personalet skal:

• Oppmuntre og støtte barna til å øve seg på å ta ordet i gruppe.

• Oppmuntre og støtte barna til å fortelle og gjenfortelle historier i en gruppe.

• Synge sanger med flere vers og et rikere ordforråd.

• Lese dikt, rim og regler med flere vers.

• Ha høytlesning av bøker med mer tekst og lengre handling, samt fortsettelses-bøker. Oppmuntre og støtte barna i å lage egne tekster og historier.

• Styrke barnets språklige bevissthet, f. eks å rime, lytte ut første lyd i ord

• Støtte barnet i utforskning av skriftspråket. Det kan f. eks være å gjenkjenne noen bokstaver /lyder, logoer, samt å kjenne igjen og skrive navnet sitt,

• Støtte barnet i og utforske skriftspråkuttrykk som lekeskrift, tegning og bokstaver, gjennom tilpassede lese- og skriveaktiviteter.

• Følge plan for skolegjengen med fokus på begreper og språkstimulerende aktiviteter. Her følges opplegg i arbeidshefte «Trampoline».

**2. Kropp, bevegelse, mat og helse**

Barna ønsker å være i aktivitet, de vil leke, springe, hoppe og klatre. Vi skal sørge for at de får trygge rammer og mulighet til å utfolde seg. Vi skal også motivere og hjelpe til når det trengs. På turene i skogen er det varierte muligheter for utfoldelse. De får også prøvd seg under forskjellige vær og føreforhold. Nå i ”dataspillalderen” er det spesielt viktig at ungene får kjenne gleden ved å utforske naturen og tøye sine fysiske grenser. I sanglekene er det mye koordinasjonsøvelser. I lunsjen oppfordrer vi ungene til å spise forskjellige pålegg og på varm-matdager prøver vi å variere menyen. Vi lager ofte retter som lages fra grunnen av, med grønnsaker, fisk eller kjøtt. Da er det ekstra morsomt at ungene får være med på prosessen, slik at de ser hva de skal spise, og en følelse av at dette har de vært med å lage. Hygiene er viktig, spesielt i forbindelse med matlaging og toalettbesøk, og noe vi har gode rutiner på. Vi veileder ofte barna i hvordan vaske hendene riktig. Det er installert berøringsfrie vasker ved toalettene og kjøkkenet.

Progresjonsplan:

3-4 ÅR. Personalet skal:

• Tilrettelegge for og igangsette finmotoriske ferdigheter som å klippe, male med ulike teknikker, spille spill, perle, bygge-/konstruksjonslek.

• Tilrettelegge for og igangsette grovmotoriske aktiviteter ute som f.eks hinderløype, enkle regelleker.

• Gå på tur minst en gang hver uke.

• Lære barna gode hygienerutiner som håndvask etter toalettbesøk og utelek, samt vaske bort matrester i ansiktet.

• Samtale med barna om egen kropp og hvordan den fungerer.

• Samtale om de enkelte kroppsdelene og hvordan kroppen fungerer. Bevisstgjøre barna til retten å bestemme over egen kropp, og respekt for andres kropp og grenser. Ha mot til å si ifra. Følelser; redd, sinne, lei seg/trist, glede, ensomhet. Empati, medfølelse.

• Tilby et variert kosthold, hvor de lærer å forsyne seg selv, smøre brød, helle i melk, bruke kniv og gaffel.

• La barna ta del i forberedelsene til måltidet ved f. eks ved å dekke på bordet, velge matsang.

• Oppmuntre barna til gode matvaner som, f. eks ta til seg rimelig mengde mat, rydde etter seg, takke for maten.

• Lære dem viktigheten av sunn mat, f. eks hva ulik typer mat gjør med kroppen vår.

5-6 ÅR Personalet skal:

• Øve på blyantgrepet og å klippe med saks.

• Gå på tur hver uke.

• Legge til rette for skibruk i utelek i vinterhalvåret. Skidag.

• Oppmuntre barna til å bli selvhjulpne ved toalettbesøk.

• Gi barna økt kunnskap om egen kropp og dens funksjon, f. eks om hjerte, blod, muskler

• Tilrettelegge for at barna kler av og på seg selv og øver seg på å ta egne valg ved påkledning i forhold til vær og årstid.

• Oppmuntre til at barna hjelper de som er yngre enn seg, ved måltider og med av /påkledning.

• Samtale om gode og vonde hemmeligheter, gode og vonde berøringer, hvordan vi blir til.

• Gi barna kunnskaper om sammenheng mellom dyr, planter og matproduksjon.

**3. Kunst, kultur og kreativitet**

Barna bruker egen hverdag og opplevelse til å skape sin egen kunst og kultur. Vi forsøker gjennom turer, prosjekter og hverdagsaktiviteter å gi dem inspirasjon til egne uttrykk. Vi ser også at barna er kreative og inspirerer hverandre. Vi spiller og synger mye på avdelingen. Filmer ser vi også på og tegnearkhylla må stadig fylles på. Det bygges med Lego og treklosser. Vi drar også innom museer og lærer om hvordan det var i Norge i gamle dager. For eksempel er vi på Sverresborg folkemuseum før jul og hører om hvordan de før feiret jul.

Progresjonsplan:

3-4 ÅR Personalet skal:

• Lære barna noen sangleker.

• Dramatisere enkle eventyr (”Skinnvotten”, ”Bukkene Bruse”) og bruker ulike dramateknikker, f. eks dukker, skyggeteater.

• Tilby og la barna utforske med flere typer formingsmateriell som f. eks stoffer, forskjellig papir, mosaikk, perler, samt plastelina, trolldeig.

• Bruke ulike teknikker, materialer, verktøy og teknologi til å uttrykke seg estetisk.

• Introdusere flere farger og vise hvordan disse blir til, f. eks grønn, rosa, lilla.

• La barna blir kjent med ulike kunstuttrykk som gjenspeiler et mangfoldig samfunn og ulike tidsepoker. Det kan være gjennom litteratur og film, samt arkitektur og design man ser rundt seg.

• Støtte barna i å oppleve glede og stolthet over egen kulturell tilhørighet.

5-6 ÅR Personalet skal:

• Oppmuntre barna til å være synlig i gruppa, å stå fram og opptre, synge på ulike arrangement, f. eks på prosjektavslutning.

• Bruke instrumenter til å følge en melodi.

• Dramatisere bøker, eventyr eller egne historier, og bruker ulike dramateknikker.

• Oppmuntre barna til å kombinere ulike typer formingsmateriell til å skape egne kunstuttrykk slik som bilder, skulpturer o.l.

• La barna møte ulike kunstuttrykk gjennom besøk på museum, utstillinger, teater ol

**4. Natur, miljø og teknologi**

Barna elsker å være ute i skogen. Det er så mye å se. De utforsker alt som ser spennende ut. De får kjenne på årstidene, de får se fugler som bygger reir, blomstrer som gror, for så å visne. De kan bruke materialer de finner ute i leken sin. På naturlekeplassen er de med på å utforme lekeapparater fra trær til ferdig trapp, disse, balansestokk etc. De kaster stein i dammen og ser at det blir fine ringer utover vannflaten. På tur har vi ofte med pose i sekken slik at vi kan plukke opp søppel der vi går eller er. Ungene er veldig opptatt av at det ikke skal ligge søppel i skogen! De får også bruke verktøy som kniv, sag, hammer og drill. De får se filmer på DVD, spille spill på data, finne ut av ting man lurer på ved å bruke internett og teste ut ny teknologi når det dukker opp.

Progresjonsplan:

3-4 ÅR Personalet skal:

• Utforske og eksperimentere med naturfenomener og fysiske lover, f.eks vann til is, flyte/synke.

• Gi barna kunnskaper om bærekraftig utvikling gjennom samtaler og praktisering av hvordan vi kan ta vare på naturen vår.

• Praktisere miljøvern ute og på turer ved å f. eks å ikke kaste søppel.

• Kildesortere søppel og samtale om prosessen og viktigheten av kildesortering.

• Søke informasjon om natur og miljø i bøker og på internett.

• La barna få oppleve hverdagsteknologi som film, Ipad, digital fortelling på pc.

5-6 ÅR Personalet skal:

• Bidra til at barna blir glade i naturen gjennom jevnlige turer i skogen og nærmiljø.

• Gi barna kunnskaper om samspill mellom naturen og mennesker.

• Lære barna navn på noen blomster og småkryp.

• Studere småkryp i forstørrelsesglass og insektbokser, undrer oss sammen.

• Gi barna kjennskap til menneskets livssyklus, (fødsel, vekst, aldring og død)

• Vise enkle eksperimenter i fysikk og kjemi.

• La barna fotografere og dokumentere hverdagen sin.

**5. Etikk, religion og filosofi**

Vi jobber aktivt med å lære ungene respekt for ALT liv rundt oss. Vi ønsker at selv skumle og ekle kryp vil skape fascinasjon og interesse hos barna. Når vi blir kjent med livet rundt oss vil også ønsket om å ta vare på det bli vekket. Vi tar også barnas undring rundt vanskelige tema som for eksempel livet og døden på alvor og hører på deres tanker om det, uten å komme med bastante svar på hva som er rett og galt. Vi fokuserer på omsorg for hverandre, og respekt for hverandres grenser, meninger og holdninger. Når noen sier nok, da skal man stoppe! Toleranse er også viktig. At noen ser annerledes ut er noe vi har respekt for og noe som kan berike hverdagen vår.

Progresjonsplan:

3-4 ÅR Personalet skal:

• Være gode rollemodeller og veilede i forhold til praktisering av grunnleggende normer og verdier som toleranse, omsorg, likeverd, nestekjærlighet, samt respekt for ulike religioner og livssyn.

• Oppmuntre barna til å si «hei» når de kommer og «ha det» når de går.

• Markere tradisjoner som 17.mai, jul og påske.

• Bidra til å utvikle barnas toleranse, interesse og respekt for hverandre og for mennesker med ulik kulturell, religiøs eller livssynsmessig tilhørighet. I praksis betyr det å behandle alle like respektfullt.

• Undre og filosofere med barna over de små ting i hverdagen .

• Markere nasjonaliteter som er representert i barnegruppa med f.eks språk, flagg, kart.

• Vi markerer bl.a jul, påske, og 17. mai.

• Undre seg og filosofere over hendelser, erfaringer og etiske dilemmaer sammen med barna, F eks ved hjelp av bilder og bøker.

5-6 ÅR Personalet skal:

• Formidle fortellinger og undre oss over etiske, religiøse, livssynsmessige og filosofiske spørsmål sammen med barna. F.eks, hva er en gud? Hva er rettferdighet?

• Gi barna kunnskaper om bakgrunn for feiring av ulike merkedager og høytider, som f. eks jul, påske, 17. mai.

**6. Nærmiljø og samfunn**

Barnehagen er en trygg arena for barna og et fint startsted for å utvide horisonten. Nærmiljøet rundt barnehagen er det første vi utforsker på turene på høsten. Vi besøker naturlekeplassen, klatretreet og dammene. Deretter besøker vi Heimdal og biblioteket. Vi ønsker at barna bygger opp tilliten gradvis før vi utvider turene til bussturer til andre siden av byen. Da kan vi dra til Korsvika, Granåsen, museer og kino. Vi legger STOR vekt på forståelse for at vi må være forsiktige i trafikken. Vi lærer om hvordan det henger sammen med buss, tog og fly. At vi går på post-i-butikk når vi vil sende pakker, og til butikken når vi skal handle mat. At avfallet vårt blir hentet av søppelmannen og blir til strøm i forbrenningsanlegget. Vi lærer navnet på byen vår og litt om historien dens, samt en del om demokratiet og hvordan vi alle kan være med og bestemme hvordan vi vil ha det.

Progresjonsplan:

3-4 ÅR Personalet skal:

• Bidra til å gjøre barna kjent med eget nærmiljø, samfunnet og verden. Dette kan gjøres gjennom samtaler, utflukter til og bilder av byen og landet vi bor i.

• Introdusere barna for personer, steder og samfunnsinstitusjoner i nærmiljøet for å skape tilhørighet, for eksempel området rundt Heimdal sentrum og City Syd.

• La barna medvirke gjennom å få erfaring med å lytte, forhandle, diskutere og få uttrykke sin mening.

• Hjelpe barna å orientere seg og ferdes trygt i nærmiljøet , bla gjennom å lære de noen trafikkregler.

5-6 ÅR Personalet skal:

• La barna bli kjent med noe lokalhistorie

• La barna oppleve at de kan være med å påvirke fellesskapet gjennom demokratiske avgjørelser og godta avgjørelser tatt av flertallet

• Gi barna innsikt i kulturelt mangfold, ulike levevis og ulike familieformer

• La barna få begynnende kjennskap til menneskerettighetene, spesielt barnekonvensjonen.

**7. Antall, rom og form**

Tall er morsomt. Barna teller når de leker gjemsel, når de plukker blomster eller ser hvor mange egg det er i en fuglekasse. Form og rom er noe de får prøvd seg på når de bygger med Lego, Jovo, treklosser og leker med bøtte og sand i sandkassa. På puterommet er det bare lov og være 3, og da teller ungene slik at de ikke blir for mange der. Når vi er på tur teller vi hele tiden slik at vi vet at alle er til stede.

Progresjonsplan:

3-4 ÅR Personalet skal:

• Videreutvikle forståelse for matematiske begreper som f.eks større/mindre enn samt plasseringsord som over/under, bak/foran, ved siden av, først, sist, midten.

• Leke og utforske med former, mønstre og måling.

• La barna bli kjent tallrekka og noen tallsymboler.

• Ha bilde med tallsymboler og tilhørende mengder lett synlig på avdelingen.

• Leke med matematikk i dagliglivet, f. eks butikk, penger, billetter osv.

• Bruke enkle spill med terning hvor man gjenkjenner noen antall på terningen

• Bruke bøker, spill, musikk, digitale verktøy, naturmaterialer, leker, konstruksjonsmateriell og utstyr for å inspirere til matematisk tenkning.

• Bygge og eksperimentere med ulikt konstruksjonsmateriell.

5-6 ÅR Personalet skal:

• Øve på telling fra 1- 10, gjenkjenne tallsymbolene fra 0-9, og forstå mengder og enkle regnemåter.

• Barna gjenkjenner de geometriske figurene som sirkel, firkant og trekant.

• Lære flere matematiske begreper som lik/ulik, flere/færre enn, kort/lang, tykk/tynn, lett/tung.

• Øve på mengder fra 1-6 opp mot antall, f. eks gjennom spill med terning.

• Øve på å løse enkle regnestykker, og å forstå tallsymboler. Dette gjøres på en lekpreget måte og gjennom spill.

• Øve på å forstå hvor i rekka barnet er, som først, i midten og sist.

• Leke ulike matematiske leker som f. eks å lete etter tall og geometriske former på turer.

På Styrhuset i 2020/21 har vi 13 barn:

Gustav, Lili, Viktor, Victor og Sylja, født i 2015.

Wilhelm, Julie, Linnea og Sophia, født i 2016.

Johannes, Theo, Eline og Nicole, født i 2017.

Aktivitetsplan for barnehageåret 2020-2021 på Styrhuset

**Solsystemet og engelsk.**

Årets hovedtema er altså ”solsystemet”. Sola vår, altså, og dens tilhørende planeter.

Bakgrunnen for valg av årets tema er bl.a. at det i fjor var 50 år siden de første menneskene landet på månen. Mennesket har alltid vært drevet av nysgjerrighet og utferdstrang. Dette tok for eksempel vikingene både til midt-østen og til nord-Amerika. Vi har alltid hatt det iboende i oss til å finne ut hva som ligger bak neste horisont. Å lande på månen i 1969, med datidens teknologi, må sies å være en av menneskehetens aller største bragder. Senere har vi jo sendt romsonder ut av solsystemet, landet på Mars – hvor roveren ”Curiosity” (”Nysgjerrigper”, som vi kaller den til ungene) stadig kjører rundt og utforsker planeten – og hvor mennesker også forhåpentligvis innen ikke alt for lang tid, også vil sette sine bein. Den internasjonale romstasjonen er også viktig for forskning og læring om solsystemet vårt.

Vi skal selvsagt legge til rette for mye fantasering og undring. Det er fryktelig mye vi ikke vet om hva som befinner seg der ute, og det vil nok bli både tegnet og laget romvesener og UFOer underveis ☺

Vi har kjøpt flere bøker vi skal bruke til å se og lese i, og vi skal låne flere på biblioteket. Vi skal bruke internett og Youtube for å se bilder og filmer, og vi

Håper at vi etter hvert kan få kjøre buss igjen, slik at vi kan få besøkt Vitensenteret og planetariet der.

Etter nyttår roer vi solsystem-temaet noe ned, selv om det til en viss grad vil bli med videre. Vi skal nemlig først fremst fokusere på engelsk. Det er flere av barna på avdelingen som veldig ofte kommer med engelske ord og fraser, de teller og kan farger og benevnelser på alt mulig rart. Dette synes vi er såpass interessant at vi ønsker å ta litt strukturert tak i det. Selvsagt på et veldig grunnleggende nivå. Det skal fortsatt være lyst- og lekbasert læring!

Før nyttår:

**August**

Vi blir kjent med hverandre, huset, uteområdet, nærområdet, rutiner og regler.

September-November

Vi starter tema-arbeidet. Solsystemet.

I **september** skal vi på biblioteket og låne bøker om planetene og sola. Vi skal lese og kikke i bøkene og starte med å lære navn og egenskaper. Hvilken planet er størst og hvilken er minst? Rekkefølge fra sola og utover, farger, temperaturer, osv. Vi skal også på Youtube og internett og se på bilder og videoer. Vi skal også klippe og male solsystemet i riktig størrelsesforhold som skal henges opp på avdelingen. Vi har også kjøpt et oppblåsbart solsystem som nå henger i garderoben ☺ i tillegg skal vi begynne å lære sangen om ”Åkken Bom” – som bor på månen og spiller på en øse!

I **oktober** og **november** skal vi lage romskip og romvesen av det vi finner i skuffer og skap. Vi har også planer om å lage en versjon av romstasjonen ISS. Vi skal også fordype oss litt i roveren ”Nysgjerrigper”, på Mars, og se litt på romprogrammet il Elon Musk – Space X. Vi fortsetter å synge om ”Åkken Bom” og kanskje vi finner flere sanger om planeter. I oktober og november kommer også Knut til å lese en bok eller to for ungene – som ikke nødvendigvis har noe som helst med temaarbeidet å gjøre, og vi skal også se filmen ”Månelyst i Flåklypa”.

**Desember**

Adventstid er tradisjonstid.

Julemat, julesanger, julegaver, Sverresborg, Nissefest, Lucia og julekos.

Rammeplanen sier: ”Barnehagen skal la barna få kjennskap til fortellinger, tradisjoner, verdier og høytider i ulike religioner og livssyn og erfaringer med at kulturelle uttrykk har egenverdi.”

Etter nyttår:

Vi begynner med engelsk.

I **januar** og **februar** skal vi lære alfabetet, tall og farger på engelsk. I tillegg skal vi lære litt om hva det som er mest kjent for barna heter. Hus, familie, kjøretøy, osv. Dette skal vi også tegne og fortelle om. Vi skal også synge sangen ”Aiken Drum”, som er den engelske versjonen av ”Åkken Bom”. I slutten av februar blir det som vanlig karneval.

I **mars** skal vi ha skidag. Hvordan denne blir gjennomført er litt avhengig av hvor vi er når det gjelder korona-situasjonen. Forhåpentligvis kan hele barnehagen være sammen, men vi er forberedt på at vi kan måtte arrangere den avdelingsvis. Andre halvdel av måneden blir det påskeforberedelser. Vi skal lage påskekyllinger og påskepynt. Hva heter ”påske” på engelsk?

I **april** begynner det forhåpentligvis å våres litt og kanskje finner vi en edderkopp. Da skal vi lære sangen ”Incy Wincy Spider”, som er den engelske versjonen av ”Lille Petter Edderkopp”. Vi skal også lære hva noen andre småkryp heter på engelsk og vi tegner og forteller om dem.

I **mai** lager vi flagg og synger ”Ja, vi elsker”, og så går vi i 17 mai tog. I tillegg skal skolegjengen på overnattingstur og ha sykkeldag på Eberg.

I **juni** gjør vi mer sommeraktiviteter som å dra på stranda, turer til forskjellige parker og koser oss.

Rammeplanen sier: ”Gjennom utforsking, opplevelser og erfaringer skal barnehagen bidra til å gjøre barna kjent med eget nærmiljø, samfunnet og verden.”

I **juli** bader vi, spiser is og sier farvel til skolestarterne. God sommer!

Månedsplanene vil fortelle mer detaljert om aktivitetene i hver måned, og det kan bli litt forandringer underveis på rekkefølge og i hvilken måned aktivitetene kommer. Skidagen for eksempel, er rimelig væravhengig.

Knut og Andreas

**TRADISJONER OG MERKEDAGER.**

**Bursdager**

Bursdager markeres ved at bursdagsbarnet rett og slett er hovedpersonen denne dagen. Vi lager krone, synger bursdagssang, kaster barnet opp i lufta, og gjør ellers stas på barnet etter alle kunstens regler.

**Karneval**

Feires i slutten av Februar. Barna kommer utkledd i barnehagen, vi koser oss med masse godt å spise og har det moro og leiker hele dagen.

**Lucia/julefrokost**

Feires like oppunder juleferien. En koselig tradisjon hvor vi inviterer foreldre og evt. søsken til julefrokost. Det hele avrundes med et sjarmerende opptog av yndige ”Luciaer”.

**Nissefest**

Vi kler oss ut som nisser, spiser nissegrøt, synger nissesanger, og kanskje får vi besøk av nissen også…..

**17. Mai**

Markeres ved at barna får innsikt i bakgrunnen for feiringen av denne dagen og vi går i 17. mai tog.

**Turer og utflukter**

Gir barna mange fine, gode opplevelser og er viktige inspirasjonskilder til barnas lek.